Ole M. Nielsen (KRF), 2001-02-22:
Jeg siger tak for den forholdsvis positive modtagelse.
Den er selvfølgelig ikke overraskende fra medforslagsstillerne; jeg tror jo både, de mener det og føler sig forpligtede til det.
Men jeg er da særdeles glædeligt overrasket og glad for den positive modtagelse fra SF, fra CD og fra Enhedslisten.
Der er lidt kommentarer til dem begge; men først til ministeren.
Jeg må indrømme, jeg kender ikke den statistik, som ministeren refererede til, at 60-70 pct. af transportemballagen skulle blive indsamlet.
Det tal har vi ikke kunnet genfinde.
Men det må der være noget om.
Vi kender derimod den seneste affaldsstatistik fra 1999, altså udarbejdet i december 2000, hvor der er indsamlet i alt 38.000 t produktionsaffald og plastemballageaffald.
Det svarer altså til ca. 9-10 pct. af mængderne.
I 1998 var tallet 7 pct., og det er steget med 5 t.
Til gengæld er eksporten af plastic fra 1998 til 1999, altså ud af de 33.000-38.000 t, steget fra 11.400 t til 19.700 t, og det er jo en uheldig udvikling, synes vi.
Jeg kan ikke rigtig forstå, at det ikke skulle kunne lade sig gøre at favorisere en genanvendelse i Danmark.
Men hovedsagen for os er jo, som fru Henriette Kjær også så tydeligt sagde, indsamlingen.
Det er det, der har noget med miljøet at gøre.
Så vil vi selvfølgelig gerne både af hensyn til miljøet og også af hensyn til arbejdspladser bevare genoparbejdningen i Danmark.
Regeringen sagde jo i beretningen sidste år i juni måned, at den planlægger en række initiativer på emballageområdet i år 2000.
Med den formulering forventer man normalt, at der kommer noget ud af systemet i år 2000.
Det gjorde der altså ikke.
Jeg kunne jo godt have lyst til at vide lidt om, hvad det er.
Så sagde den socialdemokratiske ordfører også, at plastemballage ikke er så skadeligt som visse andre ting.
Det er faktisk meget skadeligt.
Det er meget uheldigt i naturen, og det er meget uheldigt, når det afbrændes, som det jo bliver.
Men det var jo netop, fordi den dels var alt for teknisk kompliceret, dels var det også et direkte fiskalt forslag.
Det er ikke, fordi jeg er tilhænger af cigarkassesystemet, hvor miljøafgifter skal gå i en cigarkasse, hvor pengene så bliver brugt til forbedring af miljøet.
Miljøafgifter har i høj grad et formål som adfærdsregulerende, men at man slet ikke skulle kunne bruge af pengene til at fremme nogle af de systemer, som man gerne vil have i gang, som det her med at fremme og finansiere indsamling har vi lidt svært ved at forstå.
Så jeg tror, at vi kan blive enige om, at man kan gøre det lidt bedre.
SF's ordfører har nogle ideer til, hvordan man kunne forbedre det, og dem vil vi gerne se på, når de kommer.
CD's ordfører har en hel del spørgsmål, som jeg forventer bliver stillet under udvalgsbehandlingen, og det glæder vi os til at se på.
Vi er selvfølgelig villige til sammen med forslagsstillerne at se på ændringer af forslaget, så vi kan få noget fornuftigt ud, så vi kan komme lidt længere med det.
Enhedslistens ordfører, hr. Søren Kolstrups, sidste bemærkninger var vist lidt underholdende - dem gik jeg desværre glip af, fordi der var en anden ordfører, der snakkede til mig, men det kan ske, at jeg få dem gentaget - og var måske lidt spidse, men det er jo bare herligt.
Men jeg bliver nødt til at spørge, hvad hr. Søren Kolstrup egentlig vil være med til.
Det bliver vi nødt til at have præciseret.
Hr. Søren Kolstrup sagde, at vi kunne jo prøve med tilbagetagningspligt.
Jamen det var jo det, vi prøvede sidste år, og det var der mindre tilslutning til end til det forslag her, som jo så er en udløber af den beretning, som vi måtte nøjes med sidste år, og som ikke blev, som vi ville have den.
Vi prøver jo at komme igennem med det, som vi kan for at forbedre miljøet, og vi synes bestemt, at der er meget at gøre på det område her.
Kristeligt Folkeparti går i det hele taget meget ind for, at vi skal minimere vores affaldsmængder, vi skal indsamle dem, vi skal sortere dem, og vi skal genbruge dem.
Det er i høj grad en god sag for os, og det er selvfølgelig derfor, vi har taget dette initiativ og har været så heldige at få følgeskab af andre partier på det område her.
Det ser ud, som om vi kan få et flertal for et eller andet, og vi er såmænd nøjsomme, hvis bare vi kunne få et eller andet fornuftigt ud af det.
Det er jo en travl tid, vi lever i, det er snart jul!
Jeg tror faktisk, at den konservative ordfører vil være med, når hun får læst forslaget, for der er jo ikke tale om, at man skal ud og gøre det, når man ikke også skal reparere de offentlige kloakker.
Der står jo nemlig, at man skal gøre det, når man skal i gang med at reparere de offentlige kloakker i et område.
Det er jo for at få det gjort på én gang, for at få det gjort så rationelt og billigt som muligt, og fordi der ikke er noget ved at kontrollere de offentlige uden at få repareret de private.
Det står jo netop heri, så der er ikke noget med, at man skal ud og pleje de private uden at klare sine offentlige forpligtelser.